Þar sem aðstæður á götum eru þröngar eiga bílstjórar að bíða með framúrakstur þar til það er öruggt . Hjólreiðamönnum ber að sýna annarri umferð fulla tillitssemi og hleypa hraðskreiðari umferð framúr , þegar það er óhætt . Ennfremur að virða forgangsrétt gangandi vegfarenda á gangstéttum og á blönduðum útivistarstígum . Textinn er kominn frá Landssamtökum hjólreiðamanna , og feitletrunin bætt við við birtingu hér . Fulltrúi okkar sá að þegar stjórnin vildi álykta um bífhjóla væri ekki síður tækifæri til að benda á samskipti bílstjóra og hjólreiðamanna , og undirstrika rétt hjólreiðamanna á götum og gagnsemi . En að sjálfsögðu eiga hjólreiðamenn líka að sýna tillitssemi . Umferðin er samstarf . Hér fylgja allar ályktanir Umferðarráðs 14. maí í heild og í samhengi : Álykanir 227. fundar Umferðarráðs 14. maí 2009 Vegna breyttra aðstæðna í efnahagsmálum hér á landi má búast við að fólk ferðist meira innanlands en utan á komandi sumri . Fyrir bragðið má búast við aukinni bílaumferð sem hefur mögulega hættu í för með sér . Á tveimur undanförnum árum hefur átt sér stað jákvæð þróun varðandi fækkun banaslysa í umferðinni , en aldrei hafa þau orðið færri tvö ár í röð á síðustu 40 árum . Fjöldi látinna í umferð á hverja 100.000 íbúa á þessu tímabili er hvergi lægri í Evrópu en á Íslandi . Vonandi tekst að halda áfram á sömu braut á þessu ári með aukinni vitund fólks um mikilvægi ýmissa öryggisþátta í akstri . Engu að síður hefur alvarlega slösuðum fjölgað síðustu árin . Helstu ástæður eru of mikill umferðarhraði , ölvunarakstur og vanræksla á notkun bílbelta . Til þess að sporna við þeirri þróun varar Umferðarráð við niðurskurði fjármagns til Umferðarstofu en afleiðingin af því er m.a. skert umferðarfræðsla til barna og umferðaráróður í fjölmiðlum . Þá hvetur Umferðarráð stjórnvöld til þess að auka umferðarlöggæslu á vegum landsins í sumar vegna aukinnar umferðar . Einnig hvetur Umferðarráð alla þá sem leið eiga um vegi landsins að leggja sitt að mörkum svo takast megi að fækka alvarlegum umferðarslysum . Bifhjólum í umferð hér á landi hefur fjölgað gífurlega á undanförnum árum . Í árslok árið 2000 voru 2.278 bifhjól skráð hér á landi , en í lok síðasta árs voru þau 9.009 . Alvarlega slösuðum bifhjólamönnum hefur einnig fjölgað mikið á sama tímabili . Því er það sameiginlegt viðfangsefni bifhjólamanna og ökumanna bifreiða að gefa auknu umferðaröryggi gaum . Báðir aðilar þurfa að hafa sívakandi athygli og sjái bílstjóri bifhjól þarf hann alltaf að vera sérstaklega vel á verði . Hann þarf alltaf að líta tvisvar til hliðar og fylgjast nákvæmlega með hreyfingum bifhjólsins . Á sama hátt er grundvallaratriði að ökumenn bifhjóla aki á löglegan hátt , séu í hlífðarfatnaði og fylgi hámarkshraðareglum . Með því gera þeir sitt til að auka öryggi í umferðinni . Umferðarráð vill minna á sívaxandi hóp fólks sem notar reiðhjól sem samgöngutæki og hjólar eftir götum eins og lög segja til um . Hjólreiðamönnum ber að sýna annarri umferð fulla tillitssemi og hleypa hraðskreiðari umferð framúr , þegar það er óhætt . Ennfremur að virða forgangsrétt gangandi vegfarenda á gangstéttum og blönduðum útivistarstígum .